section_heading: Životopis
paragraph_text: Gučetić je bio prvi trebinjsko-mrkanski biskup koji je stupio na tlo svoje biskupije pod osmanskom vlašću. O tome je napisao izvještaj Kongregaciji Koncila u Rimu, 1610. godine. Tada navodi da u njegovoj biskupiji postoje u Popovu svega 4 katolička zaseoka. Dalje navodi kako su nevjernici porušili brojne crkve u biskupiji te da je biskupija bez svećenstva. Uz to navodi da on, kao biskup, ima samo trojicu sluga. Ipak, poznato je da u to vrijeme u Popovu i Gracu djeluju dvojica svećenika franjevaca. U izvještaju iz 1613. navodi kako su mu spomenuti svećenici iskazali poslušnost s brojnim vjernicima u Herceg-Novom, Popovu, Orahovu, Bobanima te nekim drugim mjestima.